**หมวดที่ 5 การดำเนินการบริหารของสมาคม**

ข้อ 17 ให้มีคณะกรรมการสมาคมคณะหนึ่ง เรียกโดยย่อว่า “คณะกรรมการบริหาร”ประกอบด้วย นายกสมาคม อุปนายก เลขาธิการ เหรัญญิก และกรรมการรวมกันไม่เกิน 30 คน ดังนี้

(1) กรรมการประเภทเลือกตั้งจำนวน 15 คน คือ นายกสมาคม 1 คน และกรรมการบริหาร 14 คน และได้รับการเลือกตั้งจากสมาชิก ตามข้อ 18

(2) กรรมการประเภทแต่งตั้งไม่เกิน 15 คน ที่ได้รับแต่งตั้งจากนายกสมาคม

(3) เหรัญญิก ต้องมาจากกรรมการประเภทเลือกตั้ง ตามข้อ 17 (1)

ข้อ 18 สมาชิกที่มีสิทธิออกเสียงลงคะแนนเลือกตั้งกรรมการ หรือเสนอชื่อ หรือสนับสนุนผู้สมัครเป็นกรรมการประเภทเลือกตั้งคือ

(1) สมาชิกสามัญ สมาชิกวิสามัญ สมาชิกสมทบ ซึ่งดำรงตำแหน่งสมาชิกภาพติดต่อกันมาไม่น้อยกว่า 180 วัน ก่อนวันประชุมใหญ่เพื่อเลือกตั้ง และไม่ค้างชำระค่าบำรุงหรือเงินอื่นใดต่อสมาคม หรือ

(2) สมาชิกตลอดชีพ

ข้อ 19 ผู้สมัครรับเลือกตั้งเป็นกรรมการประเภทเลือกตั้งตามข้อ 17 (1) และผู้มีสิทธิ ได้รับการแต่งตั้งเป็นกรรมการประเภทแต่งตั้งตามข้อ 17 (2) จะต้องเป็นผู้แทนของสมาชิกประเภทสามัญและสมาชิกตลอดชีพและดำรงตำแหน่งสมาชิกภาพไม่น้อยกว่า 3 ปี สำหรับผู้สมัครในตำแหน่งนายกสมาคม จะต้องได้รับการสนับสนุนเป็นหนังสือจากสมาชิกสามัญ และหรือสมาชิกสมทบ และหรือสมาชิกตลอดชีพที่มีสิทธิออกเสียงลงคะแนนเลือกตั้งรวมกันตั้งแต่ 30 คนขึ้นไป ทั้งนี้ผู้สมัครจะต้องยื่นหนังสือรับรองดังกล่าวต่อคณะกรรมการก่อนวันปิดรับสมัครที่กำหนดไว้ ซึ่งจะต้องก่อนวันประชุมใหญ่เพื่อเลือกตั้งไม่น้อยกว่า 30 วัน จึงจะมีสิทธิได้รับการเลือกตั้ง

ข้อ 20 ให้คณะกรรมการแจ้งกำหนดวันประชุมใหญ่ เพื่อเลือกตั้งคณะกรรมการต่อสมาชิกเป็นหนังสือล่วงหน้าไม่น้อยกว่า 60 วัน ก่อนวันประชุมคณะกรรมการต้องแจ้งรายชื่อผู้สมัครเป็นนายกสมาคมและกรรมการประเภทเลือกตั้งต่อสมาชิกเป็นหนังสือล่วงหน้าไม่น้อยกว่า 30 วันก่อนวันประชุม ในการเลือกตั้งคณะกรรมการ ให้เลือกนายกสมาคมก่อนแล้วจึงเลือกกรรมการประเภทเลือกตั้ง 14 คน

ข้อ 21 คณะกรรมการบริหาร มีอำนาจแต่งตั้งผู้ทรงคุณวุฒิในสาขาวิชาต่างๆ ที่เป็นประโยชน์แก่งานรับเหมาก่อสร้าง เป็นที่ปรึกษาของสมาคมได้ ที่ปรึกษาสมาคมจะอยู่ในตำแหน่งตามวาระของคณะกรรมการชุดที่ทำการแต่งตั้ง

ข้อ 22 คณะกรรมการจะต้องจัดให้มีการประชุมใหญ่สามัญทุก ๆ ปี ในเดือนมีนาคมของปีนั้นๆ หากมีเหตุสุดวิสัยไม่อาจจัดให้มีการประชุมได้ภายในกำหนดนี้ ต้องแจ้งให้สมาชิกทราบเหตุผล 7 วันก่อนสิ้นเดือนมีนาคมของปีนั้น

ข้อ 23 ถ้าตำแหน่งกรรมการที่มาจากการเลือกตั้งว่างลงก่อนครบวาระ ให้คณะกรรมการเลือกบุคคล ซึ่งเป็นกรรมการที่มาจากการแต่งตั้งของนายกสมาคมขึ้นรับหน้าที่แทน และให้นายกสมาคมแต่งตั้งผู้แทนสมาชิกสามัญหรือสมาชิกสมทบ หรือสมาชิกตลอดชีพที่มีคุณสมบัติตามข้อ 19 เป็นกรรมการประเภทแต่งตั้งใหม่แทน

ข้อ 24 คณะกรรมการบริหารจะประชุมปรึกษาหารือเกี่ยวกับกิจการของสมาคมอย่างน้อยสองเดือนครั้ง ในการประชุมนี้ให้นายกสมาคมเป็นผู้สั่งเรียกประชุมและให้เลขาธิการแจ้งเรื่องที่ประชุมให้คณะกรรมการทราบล่วงหน้าอย่างน้อย 3 วัน ก่อนวันประชุม ถ้ามีกรรมการตั้งแต่ 6 คนขึ้นไป ขอร้องให้มีการประชุมกรรมการก็ให้นายกสมาคมสั่งเรียกประชุมในการประชุมกรรมการทุก ๆ คราวจะต้องมีกรรมการมาประชุมอย่างน้อย 8 คนขึ้นไป จึงจะเป็นองค์ประชุม

ข้อ 25 กรรมการผู้ใดต้องหาว่ากระทำผิดตามข้อ 14 หรือข้อ 15 ก็ดี หรือตัวเองเป็นผู้ฟ้องร้องสมาชิกผู้อื่น เมื่อมีการประชุมเพื่อพิจารณาเรื่องดังกล่าว กรรมการผู้นั้นจะเข้าประชุมด้วยไม่ได้

ข้อ 26 มติที่ประชุมของคณะกรรมการให้ถือเสียงข้างมากเป็นเกณฑ์ ถ้ามีคะแนนเสียงเท่ากัน ให้ประธานในที่ประชุมออกเสียงลงคะแนนชี้ขาด

ข้อ 27 ถ้านายกสมาคมมิได้มาประชุม ให้อุปนายกคนที่ 1 หรืออุปนายกคนถัดไป ตามลำดับเป็นประธานที่ประชุม ถ้าอุปนายกคนที่ 1 และอุปนายกคนถัดไปมิได้มาประชุมให้คณะกรรมการเลือกกรรมการผู้หนึ่งผู้ใดในที่ประชุมทำหน้าที่ประธานแทน

ข้อ 28 การประชุมใหญ่สามัญประจำทุกปี การประชุมใหญ่วิสามัญ และการประชุมคณะกรรมการให้เป็นหน้าที่ของเลขาธิการจัดให้มีบันทึกรายงานการประชุมทุกครั้ง และต้องเสนอต่อที่ประชุมเพื่อรับรองในคราวที่มีการประชุมครั้งต่อไป

ข้อ 29 ในการปฏิบัติงานของสมาคม

(1) ให้คณะกรรมการบริหารมีอำนาจแต่งตั้งผู้อำนวยการสมาคมคนหนึ่งเพื่อให้ทำหน้าที่ดูแลรับผิดชอบการปฏิบัติงานของสมาคมให้เป็นไปตามนโยบายของคณะกรรมการบริหาร และให้นายกสมาคมแต่งตั้งพนักงานอื่นตามความจำเป็นและเหมาะสม เพื่อปฏิบัติงานของสมาคมให้ได้ประสิทธิภาพที่ดี

(2) ให้นายกสมาคม โดยความเห็นชอบของคณะกรรมการบริหารมีอำนาจแต่งตั้งประธานและคณะอนุกรรมการ เพื่อช่วยการบริหารสมาคมตามความเหมาะสม อาทิ ฝ่ายวิชาการ, ฝ่ายต่างประเทศ, ฝ่ายกฎหมาย เป็นต้น

ข้อ 30 (1) ให้คณะกรรมการบริหารเป็นผู้กำหนดอัตราเงินเดือนและค่าตอบแทนอย่างอื่นของผู้อำนวยการสมาคม ส่วนการกำหนดอัตราเงินเดือนและค่าตอบแทนอย่างอื่นของพนักงานอื่น ๆ ของสมาคมให้เป็นอำนาจหน้าที่ของนายกสมาคม (2) ให้นายกสมาคม โดยความเห็นชอบของคณะกรรมการบริหารเป็นผู้กำหนดอัตราเงินเดือนหรือค่าตอบแทนอย่างอื่น ของผู้มาดำรงตำแหน่งตามข้อ 29 (2)

ข้อ 31 คณะกรรมการมีหน้าที่พิจารณาออกหนังสือรับรอง ให้ความเห็นชอบในนามของสมาคมเกี่ยวกับนโยบายวิธีปฏิบัติงานก่อสร้างมาตรฐานการค้าและฐานะของสมาชิกตลอดจนธุรกิจอื่น ๆ ซึ่งมีอยู่ในขอบเขตวัตถุประสงค์ของสมาคม

ข้อ 32 คณะกรรมการมีสิทธิที่จะตั้งอนุกรรมการ สำหรับดำเนินการภายในของสมาคมเฉพาะเรื่องเช่น การเงิน การค้า มารยาทและระเบียบวินัย ปัญหาทางเทคนิค การรับเป็นสมาชิกอื่น ๆ แล้วแต่คณะกรรมการจะเห็นสมควร ภายใต้การควบคุมและรับผิดชอบของคณะกรรมการ เพื่อให้เป็นไปตามประสงค์ของสมาคม

ข้อ 33 นายกสมาคมมีอำนาจหน้าที่ดำเนินการสมาคม ให้เป็นไปตามวัตถุประสงค์ของสมาคม ตามข้อบังคับและมติของที่ประชุมใหญ่แทนคณะกรรมการในเมื่อนายกสมาคมไม่อยู่ หรือไม่สามารถปฏิบัติหน้าที่ได้ด้วยประการใดๆ ก็ดี ให้อุปนายกคนใดคนหนึ่งทำหน้าที่แทนนายกสมาคมได้ตามลำดับ

ข้อ 34 กรรมการอยู่ในตำแหน่งสมัยละ 3 ปี และต้องออกจากตำแหน่งเมื่อ

(1.) ครบกำหนดตามวาระ

(2.) ตาย

(3.) ลาออก

(4.) นายกสมาคมลาออก หรือพ้นจากตำแหน่ง

(5.) ขาดจากสมาชิกภาพ

(6.) ขาดการประชุม 3 คราวติดต่อกัน โดยไม่มีเหตุอันควร

(7.) ต้องคำพิพากษาถึงที่สุด ให้ลงโทษตามพระราชบัญญัติสมาคมการค้า พ.ศ.2509

(8.) รัฐมนตรีว่าการกระทรวงพาณิชย์สั่งให้ออกตามมาตรา 33 แห่งพระราชบัญญัติสมาคมการค้า พ.ศ.2509 ในกรณีข้อ (4.) นายกสมาคมลาออกหรือพ้นจากตำแหน่งให้คณะกรรมการบริหารเลือกอุปนายกคนที่ 1 หรืออุปนายกคนถัดไปหรือเลือกจากกรรมการบริหารคนใดคนหนึ่งตามลำดับ ขึ้นเป็นนายกสมาคมรักษาการภายใน 15 วัน นับจากวันที่นายกสมาคมลาออกหรือพ้นจากตำแหน่ง และดำเนินการเลือกตั้งนายกสมาคมและคณะกรรมการบริหารสมาคมใหม่ภายใน 120 วัน โดยมีอำนาจบริหารงานด้านนโยบาย หรืองานที่ต้องประสานงานกับภาครัฐผ่านความเห็นชอบของคณะกรรมการบริหาร

ข้อ 35 คณะกรรมการที่ต้องออกจากตำแหน่งตามวาระ มีสิทธิรับเลือกเข้ามาเป็นกรรมการใหม่ได้ แต่ตำแหน่งนายกสมาคมนั้น จะรับเลือกตั้งดำรงตำแหน่งเกินกว่า 2 สมัยติดต่อกันไม่ได้